Document ID: 32013R0068

KOMISIJAS REGULA (ES) Nr. 68/2013
(2013. gada 16. janvāris),
ar ko izveido barības sastāvdaļu reģistru
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 13. jūlija Regulu (EK) Nr. 767/2009 par barības laišanu tirgū un lietošanu un ar ko groza Eiropas Parlamenta un Padomes Regulu (EK) Nr. 1831/2003 un atceļ Padomes Direktīvu 79/373/EEK, Komisijas Direktīvu 80/511/EEK, Padomes Direktīvas 82/471/EEK, 83/228/EEK, 93/74/EEK, 93/113/EK un 96/25/EK un Komisijas Lēmumu 2004/217/EK (1), un jo īpaši tās 26. panta 2. un 3. punktu,
tā kā:
(1)
Komisijas 2011. gada 16. jūnija Regula (ES) Nr. 575/2011, ar ko izveido barības sastāvdaļu reģistru (2) (“reģistrs”), aizstāja barības sastāvdaļu reģistra pirmo redakciju, kas ietverta Komisijas 2010. gada 19. marta Regulā (ES) Nr. 242/2010, ar ko izveido barības sastāvdaļu reģistru (3).
(2)
Eiropas barības aprites nozaru atbilstīgie pārstāvji izstrādāja Regulas (ES) Nr. 575/2011 grozījumus, konsultējoties ar pārējām ieinteresētajām personām, sadarbojoties ar kompetentajām valsts iestādēm un ņemot vērā attiecīgo pieredzi no Eiropas Pārtikas nekaitīguma iestādes izdotiem atzinumiem un zinātnes un tehnoloģijas attīstību.
(3)
Šie grozījumi skar jaunus ierakstus par apstrādes procesiem un barības sastāvdaļām un esošo ierakstu uzlabojumus, jo īpaši attiecībā uz eļļas un tauku atvasinājumiem.
(4)
Turklāt grozījumi attiecas uz ķīmisko piemaisījumu maksimālo daudzumu, kas saskaņā ar Regulas (EK) Nr. 767/2009 I pielikuma 1. punktu nosakāms šādiem piemaisījumiem, kas rodas ražošanas procesā vai no pārstrādē izmantotajiem palīglīdzekļiem. Īpaši noteikumi būtu jāpiemēro tādiem agrākiem pārtikas produktiem, piemēram, produkcijas pārpalikumiem, produktiem ar formas bojājumiem vai pārtikai ar izbeigušos derīguma termiņu, kas ražoti saskaņā ar ES pārtikas aprites tiesību aktiem.
(5)
Regulas (EK) Nr. 767/2009 26. pantā minētie nosacījumi ir izpildīti.
(6)
Ņemot vērā ļoti lielo grozījumu skaitu, kuri jāveic Regulā (ES) Nr. 575/2011, saskaņotības, skaidrības un vienkāršošanas nolūkā minēto regulu ir lietderīgi atcelt un aizstāt.
(7)
Lai izvairītos no nevajadzīgiem komercprakses traucējumiem, ir lietderīgi samazināt uzņēmēju administratīvo slogu, nodrošinot laikposmu vienmērīgai marķējuma pārveidošanai.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Barības sastāvdaļu reģistrs, kas minēts Regulas (EK) Nr. 767/2009 24. pantā, ir izveidots un iekļauts šīs regulas pielikumā.
2. pants
Regulu (ES) Nr. 575/2011 atceļ.
Atsauces uz atcelto regulu uzskata par atsaucēm uz šo regulu.
3. pants
Barības sastāvdaļas, kas marķētas saskaņā ar Regulu (ES) Nr. 575/2011 līdz 2013. gada 19. augustam, var turpināt laist tirgū un izmantot, līdz krājumi beidzas.
4. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 16. janvārī

Labels: 12
3
6